Predstavnici Grada i Udruženja obrtnika održali Obrtnički savjet

Danas 23. studenoga u prostoru zgrade Gradske uprave održan je Obrtnički savjet, savjetodavno tijelo gradonačelnika za pitanja obrtništva. Ispred Grada Koprivnice Obrtničkom savjetu prisustvovali su Mišel Jakšić, zamjenik koji obnaša dužnost gradonačelnika i Jasmina Stričević, pročelnica Upravnog odjela za financiranje, poticanje poduzetništva i komunalno gospodarstvo, dok su ispred Udruženja obrtnika sudjelovali Irena Kovačić, predsjednica Udruženja obrtnika, Jasmina Markota, tajnica Udruženja obrtnika, Sanja Pernjak, predsjednica Nadzornog odbora Udruženja obrtnika, te predsjednici Cehova, frizerka Tanja Balog, ugostitelj Zoran Pehnec i postolar Darko Frankol.

* Koristim ovu priliku da vam se i osobno zahvalim oko pomoći kod organizacije svečanosti Dana Grada, ali i ostalih projekata na kojima marljivo sudjelujete i svojim radom dajte veliki doprinos – na samom početku rekao je Mišel Jakšić, zamjenik koji obnaša dužnost gradonačelnika.

Okupljeni su raspravljali o devet točaka Dnevnog reda. Raspravljalo se o provedenim projektima Bijele noći i sajmu u povodu Dana Grada. Tema razgovora bili su i budući projekti, a to su Božićni sajam u sklopu Koprivničke bajke te mogućnostima organizacija Sajma suvenira kao i o zajedničkoj prijavi na EU projekte.

Analiziran je i projekt sufinanciranja tradicijskih obrta kao i ostalih potpora Programa poticanja koji Grad provodi.

* Kroz natječaj za tradicijske i umjetničke obrte ukupno je 13 obrtnika dobilo subvencije, dok nam se na natječaje ostalih Programa potpore javilo ukupno 12 poslovnih subjekata, njih osam su sredstva odobrena, a o još četiri prijave se odlučuje – zaključila je Jasmina Stričević, pročelnica te najavila kako će iduće godina sredstva potpore biti još veća.

Usuglašeni su također planovi za iduću godinu kojima će proslava 50 godina postojanja Udruženja ući u Program Dana Grada, a na sastanku je predstavljena i ideja o formiranju Obrtničkog trga u Svilarskoj ulici sa stalnim kućicama za tradicijske zanate i skulpture koje bi bile umjetničko viđenje starih zanata.

* Koprivnica je grad s bogatom obrtničkom tradicijom i smatramo da je potrebno da naši građani, a osobito mladi vide na čemu počiva gospodarstvo našeg grada i da uvide značaj obrtništva – rekla je Jasmina Markota, tajnica Udruženja obrtnika Koprivnica.

Obje strane izrazile su zadovoljstvo održanim sastankom.